  Майя Бывальцева Удмуртиын «Доступная среда» программаын пусъем ужрадъёсты быдэсъяны коньдонлэн быдӟалаез 2016-тӥ арын кулэстэмын уз луы. Пӧртэм интыосысь 86 миллион манетлэсь трос кутэмын луоз. Элькунлэн тӧроез Александр Соловьёв Россиысь калык фронтлэн активистъёсыныз пумиськылыку, 4-тӥ куартолэзе со сярысь ивортӥз улосвылысь мерлык, семья но демографи политикая министр Ольга Корепанова. Солэн верамезъя, Удмуртиын 111 сюрс 906 сӧсыръёс уло (со пӧлын 5 сюрс 437 нылпиос). 2011–2015 аръёслы кутэм «Доступная среда» элькун программа Приволжск федерал округын нырысетӥосыз пӧлын вал. Сое улонэ пыӵатон улсын 151 мерлыко юртъёс сӧсыръёслэн куронъёссыя тупатэмын вал, солы 448 миллион манет кутэмын. 2015-тӥ арын элькун коньдэтысь 75 миллион манет висъямын 58 ужъюртъёсты тупатыны, соос пӧлын эмъюртъёс, лулчеберет, дышетон юртъёс но мукетыз. «2016–2020 аръёслы та нуналъёсы юнматэм «Доступная среда» элькун программа — со вань калыклы могӟетъёстэк котькытчы вуыны кылдытон понна ужанрадлык. Со понна трос коньдон кулэ, но ми валаськомы та ужпумлэсь лэчыт луэмзэ но сое сэрттыны-пертчыны тыршиськомы», — пусйиз Александр Соловьёв. Россиысь калык фронтлэн улосвыл штабезлэн одӥгез кивалтӥсез Алексей Шепталин Удмуртиын «Доступная среда» программаез быдэсъямез эскеронлы йылпумъянъёсын тодматӥз. Солэн верамезъя, объектъёс ваньмыз понна уг тупатӥсько — кылсярысь, коляскаын ветлӥсь сӧсыръёс понна вань, нош адӟисьтэм но кылӥсьтэм муртъёслэн тунсыкъёссы лыдэ басьтымтэ. Со сяна, ужъёсты быдэстыку, трос чыры-пырыосты чаклано — ӧсъёслэн пасьталазы, пандус вылэ тубонлэн ӝуждалаез, ӧскусыпъёслэн но бордюръёслэн ӝуждалазы, вань-а кутӥськонъёс. Сӧсыръёслы туж кулэ луись ёзъёсты чакланы ӵемысь люкетэ интыосысь ӧнерчиослэн тырмыт тодымтэзы, соин ик ватсаса дышетонъёс ортчытыны кулэ. Активистъёсын верам ӵектонъёс пӧлын вал таӵеосыз но: калыкез уже интыянъя центръёсты но эм эскеронъёсты ортчытӥсь огазеяськонъёсты сыръёслэн куронъёссыя тупатоно объектъёс пӧлы пыртон: быдэсъясь тӧрлыкъёслэсь но интыысь аскивалтон ёзэсъёслэсь нимлыко сайтъёссэс ляб адӟись муртъёслы огвыллем дасян; муниципал кылдытэтъёсын сӧсыръёслы тупатэм объектъёсъя картаос лэсьтон (мерлыко политикая министерстволэн сайтаз выллем); телевидениысь иворъёсъя программаосты сурдопереводэн возьматон; автошколаослы нимысьтыз транспорт басьтон но мукет. «Уж мынэ, но куд-ог дыръя кулэезъя уг. Быдэс вамыш ум лэсьтӥське. Соин ик вань ӵектонъёс шонер верамын. Коньдон висъяське, сое пайдаен кутоно. Шаерамы ваньмыз улӥсьёс шугъяськонъёстэк котькытчы вуыны кулэ», — пумиськонэз йылпумъяса вераз Удмуртилэн тӧроез но таӵе кенешонъёс ялан ортчылозы шуыса пусйиз. Куд-огез ӵектонъёс пумиськонлы йылпумъянъёсъя косонъёсын протоколэ пыртэмын луозы. Тегъёс: Мерлык Удмуртия АлександрСоловьёв сӧсыръёс коньдон  